Spremembe izkaza prihodkov in odhodkov po oddelkih so na voljo na portalu EUR-Lex ( http://eur-lex.europa.eu/budget/www/index-sl.htm ). Temu dokumentu je za ponazoritev priložena angleška različica sprememb izkaza v proračunskem formatu.

4 Zaključek

5 Zbirna preglednica po razdelkih večletnega finančnega okvira

1Uvod

To dopolnilno pismo št. 1 (DP 1) k predlogu proračuna za leto 2016 odraža proračunski učinek političnega dogovora o financiranju jamstvenega sklada za Evropski sklad za strateške naložbe, ki sta ga 28. maja 2015 sklenila Evropski parlament in Svet in ki je omogočil sprejetje uredbe o Evropskem skladu za strateške naložbe (EFSI) 24. junija 2015. Sprejetje temeljnega akta o EFSI pomeni, da se lahko ustrezne odobritve za oblikovanje rezervacij jamstvenega sklada ter financiranje Evropskega svetovalnega vozlišča za naložbe (EIAH) in Evropskega portala naložbenih projektov (IPP) prerazporedijo iz rezerve v odhodke iz poslovanja. Poleg tega Komisija predlaga dopolnitev proračunske strukture za EFSI z uvedbo novega proračunskega člena 01 04 07 z zaznamkom (p.m.), da bi morebitni prispevek iz proračuna EU dopolnil pristojbine za delo Evropskega investicijskega sklada pri izvajanju novih finančnih instrumentov v okviru EFSI.

S političnim dogovorom se je za skupaj 1 milijardo EUR zmanjšala prerazporeditev odobritev za prevzem obveznosti iz programa Obzorje 2020 in instrumenta za povezovanje Evrope (IPE), ki jo je prvotno predlagala Komisija v okviru zakonodajnega predloga za ustanovitev EFSI; to zmanjšanje se bo izravnalo z ustrezno večjo uporabo nedodeljene razlike do zgornje meje v okviru razdelka 1a in skupne razlike do zgornje meje za obveznosti. Komisija je v okviru političnega dogovora navedla, da bo analizirala potencialni učinek prispevkov v EFSI iz različnih proračunskih vrstic programa Obzorje 2020 na učinkovito izvajanje zadevnih programov.

Zato Komisija v tem dopolnilnem pismu predlaga, da se v letu 2016 zmanjšajo prerazporeditve iz več proračunskih vrstic v okviru programa Obzorje 2020 in instrumenta za povezovanje Evrope. To pomeni povečanje odobritev za prevzem obveznosti za program Obzorje 2020 v višini 153 milijonov EUR in povečanje odobritev za prevzem obveznosti za instrument za povezovanje Evrope (sektor prometa) za 150 milijonov EUR. To se bo izravnalo z ustreznim povečanjem uporabe razpoložljivih razlik do zgornje meje za oblikovanje rezervacij jamstvenega sklada za EFSI: zmanjšanje nedodeljene razlike do zgornje meje za leto 2016 v okviru razdelka 1a za 111,4 milijona EUR in povečanje uporabe skupne razlike do zgornje meje za obveznosti za 191,6 milijona EUR.

Neto učinek teh sprememb je povečanje odobritev za prevzem obveznosti za 303 milijonov EUR v primerjavi s predlogom proračuna za leto 2016. Skupna raven plačil se ne spremeni.

2Sprejetje pravne podlage za EFSI: dopolnitev proračunske strukture EFSI

2.1Vnos odobritev v vrstico

V skladu s členom 54 finančne uredbe je Komisija v predlogu proračuna za leto 2016 odobritve za EFSI vključila v rezervo do sprejetja pravne podlage za EFSI. Pravna podlaga je zdaj sprejeta, zato se lahko odobritve vnesejo v vrstice odhodkov iz poslovanja, kot sledi:

̶01 04 05: Oblikovanje rezervacij jamstvenega sklada EFSI: 2 030 milijonov EUR v odobritvah za prevzem obveznosti in 500 milijonov EUR v odobritvah plačil;

̶01 04 06: Evropsko svetovalno vozlišče za naložbe (EIAH) in Evropski portal naložbenih projektov (IPP): 20 milijonov EUR v odobritvah za prevzem obveznosti in odobritvah plačil.

2.2Uvedba nove proračunske vrstice za pristojbine za Evropski investicijski sklad

Komisija predlaga dopolnitev proračunske strukture za EFSI z uvedbo novega proračunskega člena 01 04 07 „Pristojbine za Evropski investicijski sklad za povečano pomoč pri Evropskem skladu za strateške naložbe“ z zaznamkom (p.m.).

Evropski investicijski sklad (EIS) bo zagotavljal pomoč pri izvajanju novih finančnih instrumentov v okviru EFSI, na primer za kapitalsko shemo za rast in instrumente za sovlaganje. Vloga EIS bo bistvenega pomena za zagotovitev hitrega izvajanja novih finančnih instrumentov.

EIS bo upravičen do prejema pristojbin za uspešnost in začetek poslovanja ter nekaterih upravnih pristojbin s strani Evropske investicijske banke (EIB). Kot je predvideno v uredbi o EFSI, se take pristojbine lahko krijejo iz splošnega proračuna Unije, v obsegu, v katerem se ne odbijejo plačil ali prejemkov, izterjanih zneskov ali drugih plačil, ki jih prejme EIS. Vendar se v začetku leta 2016 pričakujejo zelo omejeni prihodki, medtem ko se bodo stroški EIS postopno povečevali zaradi pospešenega izvajanja novih instrumentov. Zato se predlaga nov proračunski člen za primer, da prihodki ne bi bili zadostni.

3Politični dogovor o EFSI: posledice za financiranje v letu 2016

3.1Zmanjšana prerazporeditev iz instrumenta za povezovanje Evrope

V okviru političnega dogovora o financiranju jamstvenega sklada za EFSI, doseženega 28. maja 2015, sta se Evropski parlament in Svet dogovorila o zmanjšanju skupnega prispevka za področje prometa v okviru instrumenta za povezovanje Evrope (IPE) za financiranje jamstvenega sklada EFSI v višini 500 milijonov EUR. Dogovorila sta se tudi, da se ta znesek doda izključno v proračunske vrstice za nepovratna sredstva IPE za promet. Da bi zagotovili nemoten letni profil, se predlaga, da se znesek 150 milijonov EUR v letu 2016 ponovno vključi in da se ta znesek razporedi v tri proračunske vrstice za nepovratna sredstva IPE za promet sorazmerno s prispevki v EFSI, vključenimi v prvotni predlog Komisije.